"Horrible Bosses" ... Daar's 4 tipes moeilike base
JY LEES NOU "Horrible Bosses" ... Daar's 4 tipes moeilike base
Deur Suanne Mulder
'n Skermgreep uit die fliek, Horrible Bosses 2. .
Ken jy die fliek Horrible Bosses? Ongelukkig is moeilike base nie net beperk tot fiksie nie, as werknemers het die meeste van ons daagliks met 'n baas of bestuurder te doen, tensy jy dalk self die baas is!
Baie van ons het al op 'n stadium vir iemand gewerk wat dalk moeilik of streng was. 'n Moeilike baas kan tot verminderde werkstevredenheid, ongemotiveerdheid en stres lei. Die finansiële/besigheids webtuiste Inc.com beweer dat daar vier verskillende "moelike" base is. Het jy al onder een van hulle gewerk?
1. Die passiewe aggressiewe baas
Hierdie tipe baas sal soms jou goeie bedoelings en moeite ondermyn. Negatiewe opmerkings word deur middel van humor oorgedra. Dié tipe baas verskaf onduidelike terugvoer en kommentaar. As jou baas baie krities, ongeorganiseerd, beterweterig of ongeduldig is, val hy/sy in hierdie kategorie.
2. Die narsissistiese baas
Narsissistiese base kom as selfsugtig en egosentries voor. Volgens die Internasionale Joernaal van Ekonomie, Besigheid en Bestuur het 'n studie bewys dat soos wat 'n baas se narsissisme verhoog, verlaag werknemers se toewyding tot hul werk.
3. Die gewetenlose baas
Die gewetenlose baas skroom nie om die werkplek 'n onaangename omgewing vir werknemers te maak nie. Hulle is ook gemaklik daarmee om reëls te oorskry.
4. Die psigopatiese baas
Die psigopatiese baas word aan eienskappe soos 'n gebrek aan empatie, impulsiwiteit en manipulasie gekenmerk. Dié baas kan dalk aggressief optree en as 'n boelie omskryf word. Werknemers is dus geneig om depressie, stres of werksontevredenheid te ervaar.
Gelukkig is daar goeie bestuurders ook! Dalk is jy bevoorreg genoeg om vir een van hierdie tipe ideale base te werk:
1. Die gebalanseerde baas
Alle werknemers word gelyk en regverdig behandel. Dié tipe baas kommunikeer sy/haar visie en luister graag na werknemers se voorstelle. Werknemers ontvang leiding en aanmoediging en geniet dit om saam met hul baas te werk.
2. Die dromer
Hierdie baas fokus op die potensiaal en visie van die besigheid. Sodoende word werknemers geïnspireer en gemotiveer om hierdie doelwitte te bereik.
3. Die vriendelike baas
Hierdie baas wil almal bevriend en as 'n gelyke werknemer deur almal geag word. Dit is tog belangrik om 'n mate van professionaliteit te handhaaf. Streng spertye word selde deurgegee. Werknemers sal negatiewe terugvoer op 'n sensitiewe en deurdagte wyse ontvang.
https://www.inc.com/john-boitnott/science-says-these-are-4-of-worst-kinds-of-bosses-you-can-have.html